Document ID: 32011R0019

Reference:
13/Sv. 042
HR
Službeni list Europske unije
115
32011R0019
L 008/1
SLUŽBENI LIST EUROPSKE UNIJE
11.01.2011.
UREDBA KOMISIJE (EU) br. 19/2011
od 11. siječnja 2011.
o zahtjevima za homologaciju tipa za propisanu proizvođačevu pločicu i za identifikacijski broj vozila motornih vozila i njihovih prikolica i provedbi Uredbe (EZ) br. 661/2009 Europskog parlamenta i Vijeća o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih njima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 661/2009 Europskog parlamenta i Vijeća od 13. srpnja 2009. o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih njima (1), a posebno njezin članak 14. stavak 1. točku (a),
budući da:
(1)
Uredba (EZ) br. 661/2009 je zasebna Uredba za potrebe homologacije tipa propisane Direktivom 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (2).
(2)
Uredba (EZ) br. 661/2009 stavlja izvan snage Direktivu Vijeća 76/114/EEZ od 18. prosinca 1975. o usklađivanju zakonodavstava država članica s obzirom na propisane pločice i natpise za motorna vozila i njihove prikolice, i njihovo mjesto i način pričvršćivanja (3). Zahtjeve utvrđene u toj Direktivi treba prenijeti u ovu Uredbu i prema potrebi, izmijeniti ih kako bi ih se prilagodilo razvoju znanstvenih spoznaja.
(3)
Uredba (EZ) br. 661/2009 utvrđuje temeljne odredbe o zahtjevima za homologaciju tipa vozila s obzirom na metode identifikacije vozila. Stoga je za takvu homologaciju tipa potrebno također utvrditi posebne postupke, ispitivanja i zahtjeve.
(4)
U nedostatku usklađenog zakonodavstva o najvećoj dopuštenoj ukupnoj masi vozila ili najvećoj dopuštenoj masi za osovine ili grupe osovina teških vozila, Direktiva 97/27/EZ Europskog parlamenta i Vijeća od 22. srpnja 1997. o masama i dimenzijama određenih kategorija motornih vozila i njihovih prikolica kojom se izmjenjuje Direktiva 70/156/EEZ (4) predviđa određivanje najvećih dopuštenih masa za registraciju/korištenje koje se određuju za potrebe registracije, stavljanja u uporabu ili korištenja teških vozila na državnom području države članice. Stoga je prikladno uključiti najveće dopuštene mase za registraciju/korištenje u obrazac propisane proizvođačeve pločice. Za potrebe cestovne sigurnosti također je prikladno uključiti najveću dopuštenu masu na grupi osovina.
(5)
Mjere propisane ovom Uredbom u skladu su s mišljenjem Tehničkog odbora - motorna vozila,
DONIJELA JE OVU UREDBU:
Članak 1.
Područje primjene
Ova se Uredba primjenjuje na dovršena i nedovršena vozila kategorija M, N i O.
Članak 2.
Definicije
Za potrebe ove Uredbe:
(1)
„propisana proizvođačeva pločica” znači pločica ili etiketa koju proizvođač postavlja na vozilo, koja pruža glavne tehničke karakteristike potrebne za identifikaciju vozila i nadležnom tijelu pruža odgovarajuće informacije o najvećoj dopuštenoj ukupnoj masi vozila;
(2)
„identifikacijski broj vozila” (VIN, vehicle identification number) znači alfanumerički kôd koji je proizvođač dodijelio vozilu kako bi se osigurala ispravna identifikacija svakog vozila;
(3)
„tip vozila” znači skup vozila kako je određeno u dijelu B. Priloga II. Direktivi 2007/46/EZ.
Članak 3.
Odredbe za EZ homologaciju tipa vozila s obzirom na propisanu proizvođačevu pločicu i identifikacijski broj vozila
1.   Proizvođač ili njegov predstavnik podnosi tijelu za homologaciju zahtjev za EZ homologaciju tipa vozila s obzirom na raspored i mjesto propisane pločice proizvođača i sastav i mjesto identifikacijskog broja vozila.
2.   Zahtjev se sastavlja u skladu s obrascem opisnog dokumenta utvrđenim u dijelu A. Priloga III.
3.   Ako tijelo za homologaciju ili tehnička služba smatra potrebnim, proizvođač za potrebe provjere daje na raspolaganje vozilo koje predstavlja tip koji treba homologirati.
4.   Ako su ispunjeni odgovarajući zahtjevi utvrđeni u Prilogu I. i Prilogu II. ovoj Uredbi, tijelo za homologaciju dodjeljuje homologaciju tipa u skladu s brojčanim sustavom utvrđenim u Prilogu VII. Direktivi 2007/46/EZ.
Država članica ne može dodijeliti isti broj drugom tipu vozila.
5.   U smislu stavka 4., tijelo za homologaciju izdaje certifikat o EZ homologaciji tipa uspostavljen u skladu s obrascem utvrđenim u dijelu B. Priloga III.
Članak 4.
Valjanost i dopuna EZ homologacija tipa dodijeljenih prema Direktivi 76/114/EEZ
Nacionalna tijela dozvoljavaju prodaju i stavljanje u uporabu vozila homologiranog tipa prije datuma iz članka 13., stavka 2. Uredbe (EZ) br. 661/2009 i nastavljaju dodjeljivati proširenje homologacija tim vozilima na temelju uvjeta iz Direktive 76/114/EEZ.
Članak 5.
Stupanje na snagu
Ova Uredba stupa na snagu 1. veljače 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. siječnja 2011.
Za Komisiju
Predsjednik
José Manuel BARROSO
(1)  SL L 200, 31.7.2009., str. 1.
(2)  SL L 263, 9.10.2007., str. 1.
(3)  SL L 24, 30.1.1976., str. 1.
(4)  SL L 233, 25.8.1997., str. 1.
PRILOG I.
TEHNIČKI ZAHTJEVI
DIO A
Propisana proizvođačeva pločica
1.   Opće odredbe
1.1.   Svako vozilo ima ugrađenu propisanu proizvođačevu pločicu opisanu u ovom odjeljku.
1.2.   Propisanu proizvođačevu pločicu postavlja proizvođač vozila ili njegov predstavnik.
1.3.   Propisana proizvođačeva pločica sastoji se bilo od:
(a)
pravokutne metalne pločice;
(b)
pravokutne samoljepive etikete.
1.4.   Metalne pločice pričvršćuju se zakovicama.
1.5.   Etikete su takve da se ne mogu neovlašteno mijenjati, da onemogućuju krivotvorenje i samorazarajuće su u slučaju pokušaja njihova odstranjivanja.
2.   Informacije koje trebaju biti navedene na propisanoj proizvođačevoj pločici
2.1.   Sljedeće informacije su neizbrisivo ispisane na propisanoj proizvođačevoj pločici navedenim redoslijedom:
(a)
naziv trgovačkog društva;
(b)
cijeli broj homologacije tipa vozila;
(c)
identifikacijski broj vozila;
(d)
najveća tehnički dopuštena ukupna masa vozila;
(e)
najveća tehnički dopuštena masa kombinacije vozila;
(f)
tehnički dopuštena najveća masa na svakoj osovini navedena redom od prednje do zadnje osovine.
2.2.   Visina znakova nije manja od 4 mm.
3.   Posebne odredbe
3.1.   Prikolice
3.1.1.
U slučaju prikolice, navodi se tehnički dopuštena najveća statička uspravna masa na spojnoj točki.
3.1.2.
Spojnom točkom smatra se prva osovina i označava se brojem „0”.
3.1.3.
Prva osovina označava se brojem „1”, druga brojem „2” i tako dalje, iza čega slijedi povlaka.
3.1.4.
Masa kombinacije vozila iz točke 2.1.(e) izostavlja se.
3.2.   Sva teška vozila
3.2.1.
S obzirom na vozila kategorija N3, O3 ili O4, također se navodi tehnički dopuštena najveća masa na grupi osovina. Unos koji odgovara „Grupi osovina” identificira se slovom „T”.
3.2.2.
U odnosu na vozila kategorija M3, N3, O3 ili O4, proizvođač može na propisanoj proizvođačevoj pločici navesti najveću dopuštenu ukupnu masu vozila predviđene za registraciju/korištenje.
3.2.2.1.
U takvom slučaju dio propisane proizvođačeve pločice gdje se navode mase podijeljen je na dva stupca: najveće dopuštene mase predviđene za registraciju/korištenje navode se u lijevom stupcu, a tehnički dopuštena najveća ukupna masa vozila u desnom stupcu.
3.2.2.2.
Kôd zemlje u kojoj će vozilo biti registrirano navodi se kao zaglavlje lijevog stupca.
Kôd je u skladu s normom ISO 3166-1:2006.
3.2.3.
Zahtjevi točke 3.2.1. ne primjenjuju se u slučaju:
(a)
kada je tehnički dopuštena najveća masa na grupi osovina zbroj tehnički dopuštene najveće mase na osovinama koje su dio te grupe osovina; i
(b)
kada se najvećoj masi na svaku osovinu koja je dio te grupe osovina dodaje slovo „T”;
(c)
kada se primjenjuju zahtjevi točke 3.2.2. najveća dopuštena masa na grupi osovina za registraciju/korištenje je zbroj najveće dopuštene mase na osovinama koje su dio te grupe osovina za registraciju/korištenje.
4.   Dodatni podaci
4.1.   Proizvođač može navesti dodatne podatke ispod ili pokraj propisanih natpisa, izvan jasno označenog pravokutnika koji sadrži samo informacije propisane u odjeljcima 2. i 3.
5.   Uzorci propisane proizvođačeve pločice
5.1.   Primjeri različitih mogućih uzoraka propisane proizvođačeve pločice nalaze se u Dodatku ovom Prilogu.
5.2.   Podaci navedeni na uzorcima izmišljeni su.
DIO B
Identifikacijski broj vozila (VIN)
1.   Opće odredbe
1.1.   VIN je označen na svakom vozilu.
1.2.   VIN je jedinstven i nedvosmisleno dodijeljen određenom vozilu.
1.3.   VIN se označava na podvozju ili vozilu kada ono izlazi iz proizvodne linije.
1.4.   Proizvođač osigurava sljedivost vozila pomoću VIN-a za vrijeme od 30 godina.
1.5.   Postojanje mjera koje proizvođač poduzima za osiguravanje sljedivosti vozila iz točke 1.4. ne treba provjeravati prilikom homologacije tipa.
2.   Sastav identifikacijskog broja vozila (VIN)
2.1.   Identifikacijski broj vozila (VIN) sastoji se od tri dijela:
(a)
međunarodnog identifikacijskog kôda proizvođača (WMI);
(b)
deskriptora vozila (VDS);
(c)
indikatora vozila (VIS).
2.2.   Međunarodni identifikacijski kôd proizvođača (WMI) sastoji se od kôda koji je dodijeljen proizvođaču vozila da bi se omogućilo njegovu identifikaciju.
2.2.1.
Kôd se sastoji od tri alfanumerička znaka, velikih tiskanih slova latinice ili arapskih brojki, koji nadležno tijelo dodjeljuje u zemlji u kojoj je glavno sjedište proizvođača.
2.2.2.
Nadležno tijelo djeluje u skladu s međunarodnom organizacijom navedenom u normi ISO 3780:2009 „Cestovna vozila — Međunarodni identifikacijski kôd proizvođača (WMI)”.
2.2.3.
U slučaju kada je ukupna proizvodnja proizvođača manja od 500 vozila godišnje, treći znak je uvijek „9”. Kako bi se identificirali takvi proizvođači, nadležno tijelo iz točke 2.2.1. dodjeljuje treći, četvrti i peti znak indikatora vozila (VIS).
2.3.   Deskriptor vozila (VDS) sastoji se od šest alfanumeričkih znakova, velikih tiskanih slova latinice ili arapskih brojki, koji služe za navođenje općih karakteristika vozila. U slučaju kada proizvođač ne koristi jedan od šest znakova ili više njih, neiskorištena mjesta se popunjavaju alfanumeričkim znakovima prema nahođenju proizvođača s ciljem da zahtijevani ukupan broj znakova bude 6.
2.4.   Indikator vozila (VIS) sastoji se od osam alfanumeričkih znakova, velikih tiskanih slova latinice ili arapskih brojki, od kojih se najmanje četiri sastoje samo od znamenki.
On osigurava, zajedno s Međunarodnim identifikacijskim kôdom proizvođača (WMI) i deskriptorom vozila (VDS), jasnu identifikaciju određenog vozila. Sva neiskorištena mjesta popunjavaju se znamenkom „0” s ciljem da zahtijevani ukupan broj znakova bude 8.
2.5.   Visina znakova identifikacijskog broja vozila (VIN) otisnut na podvozju nije manja od 7 mm.
2.6.   Nema razmaka između znakova.
2.7.   Korištenje slova „I”, „O” ili „Q” nije dozvoljeno.
2.8.   Početak i kraj identifikacijskog broja vozila ograničen je na jedan simbol po izboru proizvođača, pri čemu ni jedan simbol ne smije biti veliko tiskano slovo latinice ni arapska brojka.
2.8.1.
Od ove se odredbe može odstupiti kada je identifikacijski broj vozila (VIN) ispisan u jednom retku.
2.8.2.
Kada je identifikacijski broj vozila (VIN) ispisan u dva retka, ova se odredba primjenjuje na svaki redak.
Dodatak
Uzorak propisane proizvođačeve pločice
1.   OBRAZAC A za vozila kategorije M1 ili N1
STELLA AUTO S.P.A
e3*2007/46*0004
ZFS159000AZ000055
1 850 kg
3 290 kg
1 – 1 100 kg
2 – 880 kg
Uzorak propisane proizvođačeve pločice za vozilo kategorije M1 homologiranog tipa u Italiji
2.   OBRAZAC B za vozila kategorije M ili N osim M1 ili N1
MAYER NUTZFAHRZEUGE GmbH
e1*2007/46*0345
WMN22500A00980520
(DE)
17 990 kg
17 990 kg
40 000 kg
44 000 kg
1 – 7 100 kg
1 – 7 100 kg
2 – 11 500 kg
2 – 11 500 kg
T. – kg
T. – kg
Uzorak propisane proizvođačeve pločice za vozilo kategorije N3 homologiranog tipa u Njemačkoj
Napomena:
stupac na lijevoj strani nije obavezan
3.   OBRAZAC C za vozila kategorije O1 ili O2
JEAN HORSE TRAILERS Ltd
e11*2007/46*0085
SARHT000BC0000023
1 500 kg
0 – 100 kg
1 – 850 kg
2 – 850 kg
Uzorak propisane proizvođačeve pločice za vozilo kategorije O2 homologiranog tipa u Ujedinjenoj Kraljevini
4.   OBRAZAC D za vozila kategorije O osim O1 ili O2
REMORQUES HENSCHLER SA
e6*2007/46*0098
YA9EBS37009000005
(BE)
34 000 kg
37 000 kg
0 – 8 000 kg
0 – 8 000 kg
1 – 9 000 kg
1 – 10 000 kg
2 – 9 000 kg
2 – 10 000 kg
3 – 9 000 kg
3 – 10 000 kg
T. 27 000 kg
T. 30 000 kg
Uzorak propisane proizvođačeve pločice za poluprikolicu kategorije O4 homologiranog tipa u Belgiji
Napomena:
stupac na lijevoj strani nije obavezan
PRILOG II.
ZAHTJEVI ZA MJESTO NA VOZILU
DIO A.
Propisana proizvođačeva pločica
1.
Propisane proizvođačeve pločice su čvrsto pričvršćene na vidljivom i lako dostupnom mjestu.
2.
Mjesto se odabire tako da dio na kojem je postavljena ne treba mijenjati tijekom korištenja.
DIO B
Identifikacijski broj vozila (VIN)
1.
Identifikacijski broj vozila (VIN) ispisan je u jednom retku.
1.1.
U slučaju kada se, zbog tehničkih razloga kao što je manjak prostora, identifikacijski broj vozila (VIN) ne može ispisati u jednom retku, nacionalno tijelo, na zahtjev proizvođača, može dopustiti ispisivanje identifikacijskog broja vozila (VIN) u dva retka.
U takvom slučaju, dijelovi određeni u točki 2.1. dijela B Priloga I. ne mogu se prekidati.
2.
Identifikacijski broj vozila (VIN) ispisuje se otiskivanjem ili mehaničkim kovanjem na podvozju, okviru ili drugom sličnom dijelu vozila.
3.
Umjesto te tehnike mogu se koristiti tehnike koje dokazano mogu ponuditi jednaku razinu otpornosti na neovlaštena mijenjanja ili krivotvorenja kao mehaničko kovanje.
4.
Identifikacijski broj vozila (VIN) je na jasno vidljivom i dostupnom mjestu. Mjesto se odabire na takav način da ga se ne može odstraniti ili uništiti.
5.
Identifikacijski broj vozila (VIN) smješten je s desne strane vozila.
PRILOG III.
DIO A
Opisni dokument
OBRAZAC KOJI TREBA KORISTITI
Opisni dokument br. … o EZ homologaciji tipa motornog vozila i njegove prikolice s obzirom na propisanu proizvođačevu pločicu i identifikacijski broj vozila (VIN).
Sljedeće informacije dostavljaju se u tri primjerka i uključuju popis sadržaja. Svi nacrti dostavljaju se u prikladnom mjerilu i dovoljno detaljni na formatu A4 ili presavijeni na taj format. Ako su priložene, fotografije moraju prikazivati potrebne pojedinosti.
0.   OPĆI PODACI
0.1.   Marka (trgovačka oznaka proizvođača): …
0.2.   Tip: …
0.2.1.   Trgovačko ime (trgovačka imena) (ako je dostupno): …
0.3.   Identifikacijska oznaka tipa, ako je postavljena na vozilu (1): …
0.3.1.   Mjesto te oznake: …
0.4.   Kategorija vozila (2): …
0.5.   Naziv i adresa proizvođača: …
0.6.   Mjesto i način pričvršćivanja propisane proizvođačeve pločice: …
0.6.1.   Na podvozju (3): …
0.6.2.   Na nadogradnji (3): …
0.7.   Mjesto identifikacijskog broja vozila (VIN): …
0.7.1.   Na podvozju (3): …
0.7.2.   Na nadogradnji (3): …
0.8.   Naziv (nazivi) i adresa (adrese) pogona za sklapanje: …
0.9.   Naziv i adresa predstavnika proizvođača (ako postoji): …
1.   OPĆE KONSTRUKCIJSKE KARAKTERISTIKE VOZILA
1.1.   Fotografije i/ili nacrti uzorka vozila: …
9.   NADOGRADNJA
9.17.   Propisane proizvođačeve pločice i identifikacijski broj vozila (VIN)
9.17.1.   Fotografije i/ili nacrti mjesta propisanih proizvođačevih pločica i natpisa i identifikacijskog broja vozila (VIN): …
9.17.2.   Fotografije i/ili nacrti propisane proizvođačeve pločice i natpisa (dovršeni primjer s dimenzijama): …
9.17.3.   Fotografije i/ili nacrti identifikacijskog broja vozila (VIN) (dovršeni primjer s dimenzijama): …
9.17.4.   Proizvođačeva izjava o sukladnosti sa zahtjevima utvrđenima u točki 2.2. dijela B. Priloga I. Uredbi (EU) br. 19/2011
9.17.5.   Detaljan opis sastava identifikacijskog broja vozila (VIN): …
Napomene s objašnjenjem:
DIO B
Certifikat o EZ homologaciji tipa
OBRAZAC
Format: A4 (210 × 297 mm)
CERTIFIKAT O EZ HOMOLOGACIJI TIPA
Pečat tijela za homologaciju
Izjava se odnosi na:
—
EZ homologaciju tipa (4),
—
proširenje EZ homologacije tipa (4),
—
odbijanje EZ homologacije tipa (4),
—
povlačenje EZ homologacije tipa (4),
vozila s obzirom na propisanu proizvođačevu pločicu i identifikacijski broj vozila
s obzirom na Uredbu (EU) br. …/…, kako je zadnje izmijenjena Uredbom (EU) br. …/… (4)
Broj EZ homologacije tipa: …
Razlog za proširenje: …
ODJELJAK I.
0.1.   Marka (trgovačka oznaka proizvođača): …
0.2.   Tip: …
0.2.1.   Trgovačko ime (trgovačka imena) (ako je dostupno): …
0.3.   Identifikacijska oznaka tipa, ako je postavljena na vozilu (5): …
0.3.1.   Mjesto te oznake: …
0.4.   Kategorija vozila (6): …
0.5.   Naziv i adresa proizvođača: …
0.8.   Naziv (nazivi) i adresa (adrese) pogona za sklapanje: …
0.9.   Naziv i adresa predstavnika proizvođača (ako postoji): …
ODJELJAK II.
1.   Dodatni podaci (prema potrebi): vidjeti Dodatak.
2.   Tehnička služba koja je odgovorna za provedbu ispitivanja: …
3.   Datum izvješća o ispitivanju: …
4.   Broj izvješća o ispitivanju: …
5.   Napomene (ako ih ima): …
6.   Mjesto: …
7.   Datum: …
8.   Potpis: …
Prilozi
:
Opisna dokumentacija.
Izvješće o ispitivanju.
(1)  Ako identifikacijska oznaka tipa sadrži znakove koji nisu značajni za opis vozila, sastavnog dijela ili zasebne tehničke jedinice, koji su obuhvaćeni ovim certifikatom o homologaciji tipa, tada takve znakove treba u dokumentaciji prikazati simbolom „?” (npr. ABC??123??).
(2)  Klasificirana u skladu s definicijama utvrđenima u dijelu A Priloga II. Direktivi 2007/46/EZ.
(3)  Prekrižiti nepotrebno.
(4)  Prekrižiti nepotrebno.
(5)  Ako identifikacijska oznaka tipa sadrži znakove koji nisu značajni za opis vozila, sastavnog dijela ili zasebne tehničke jedinice, koji su obuhvaćeni ovim certifikatom o homologaciji tipa, tada takve znakove treba u dokumentaciji prikazati simbolom „?” (npr. ABC??123??).
(6)  Kako je određeno u odjeljku A. Priloga II.
Dodatak
certifikatu o EZ homologaciji tipa br. …
Ne primjenjuje se.

Summary:
Propisana proizvođačeva pločica i identifikacijski broj za motorna vozila
Propisana proizvođačeva pločica i identifikacijski broj za motorna vozila
 
SAŽETAK DOKUMENTA:
Uredba (EU) br. 19/2011 o zahtjevima za homologaciju tipa za propisanu proizvođačevu pločicu i za identifikacijski broj vozila motornih vozila i njihovih prikolica
ČEMU SLUŽI OVA UREDBA?
Njome se utvrđuju zahtjevi koji se odnose na EZ homologaciju tipa propisane proizvođačeve pločice* i identifikacijskog broja motornog vozila*. Dio je provedbe Uredbe (EZ) 661/2009 o sigurnim motornim vozilima i prikolicama. Nakon stavljanja izvan snage Direktive 76/114/EEZ Uredbom (EZ) 661/2009, njome se prilagođavaju tehnička pravila iz te Direktive onima iz Direktive 2007/46/EZ o EU homologaciji tipa vozila.
KLJUČNE TOČKE
Predmetni tipovi vozila
Uredba se primjenjuje na vozila kategorije M, N i O, tj.:motorna vozila namijenjena i izrađena za prijevoz putnika koja imaju najmanje četiri kotača, motorna vozila namijenjena i izrađena za transport robe koja imaju najmanje četiri gume, prikolice (uključujući poluprikolice).Zahtjevi za propisanu proizvođačevu pločicu
Svako vozilo mora biti opremljeno propisanom pločicom koja se mora sastojati (po izboru proizvođača) od:pravokutne metalne pločice ili pravokutne samoljepive etikete.Propisana proizvođačeva tablica mora sadržavati određene informacije, uključujući:naziv proizvođačeva trgovačkog društva, broj homologacije tipa vozila, identifikacijski broj vozila, tehnički dopuštena ukupna masa vozila.Uredbom (EU) br. 249/2012 mijenja se Uredba (EU) br. 19/2011 kojom se uvodi mogućnost za proizvođače vozila da koriste samoljepive etikete za izradu propisanih pločica.
Zahtjevi za identifikacijski broj vozila (VIN)
Proizvođač mora na svako vozilo postaviti VIN i osigurati njegovu sljedivost za vrijeme od 30 godina. VIN se sastoji od:međunarodnog identifikacijskog kôda proizvođača (WMI), deskriptora vozila (VDS), indikatora vozila (VIS).Mora biti postavljen na pristupačno mjesto i biti vidljiva. Mora biti otisnut tako da ne nestane pod uobičajenim uvjetima uporabe vozila.
Odredbe u pogledu EZ homologacije tipa
Proizvođač vozila nadležnom tijelu mora podnijeti zahtjev za EU homologaciju tipa. Zahtjev mora sadržavati određene informacije, posebice:marku i tip vozila, mjesto i način pričvršćivanja propisane proizvođačeve pločice, mjesto VIN-a.Ako nadležno tijelo smatra da vozilo zadovoljava sve zahtjeve u vezi s propisanom proizvođačevom pločicom i identifikacijskim brojem vozila, ono mora dodijeliti EU homologaciju tipa i izdati homologacijski broj tipa u skladu s Direktivom 2007/46/EZ.
OTKAD SE OVA UREDBA PRIMJENJUJE?
Primjenjuje se od 1. veljače 2011.
POZADINA
Za više informacija vidjeti:Direktive i uredbe o motornim vozilima, njihovim prikolicama, sustavima i sastavnim dijelovima (Europska komisija).
KLJUČNI POJMOVI
Propisana proizvođačeva pločica: pločica ili etiketa koju proizvođač postavlja na vozilo, koja pruža glavne tehničke karakteristike potrebne za identifikaciju vozila i nadležnom tijelu pruža odgovarajuće informacije o najvećoj dopuštenoj ukupnoj masi vozila.
Identifikacijski broj vozila (VIN): alfanumerički kôd koji je proizvođač dodijelio vozilu kako bi se osigurala ispravna identifikacija svakog vozila.
GLAVNI DOKUMENT
Uredba Komisije (EU) br.19/2011 od 11. siječnja 2011. o zahtjevima za homologaciju tipa za propisanu proizvođačevu pločicu i za identifikacijski broj vozila motornih vozila i njihovih prikolica i provedbi Uredbe (EZ) br. 661/2009 Europskog parlamenta i Vijeća o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih njima (SL L 8, 12.1.2011., str. 1.–13.)
Sukcesivne izmjene Uredbe (EU) br. 19/2011 uključene su u izvorni dokument. Ovaj pročišćeni tekst namijenjen je isključivo dokumentiranju.
VEZANI DOKUMENTI
Uredba (EZ) br. 661/2009 Europskog parlamenta i Vijeća od 13. srpnja 2009. o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila (SL L 200, 31.7.2009., str. 1.–24.)
Vidjeti pročišćeni tekst.
Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.–160.)
Vidjeti pročišćeni tekst.
Posljednje ažuriranje 02.05.2019